หัวเรือใหญ่ TFD พร้อมใส่เงินเพิ่มทุน 20 ธ.ค.นี้ สร้างแรงขับเคลื่อนตามแผนขยายธุรกิจ
"อภิชัย เตชะอุบล" หัวเรือใหญ่ TFD พร้อมใส่เงินเพิ่มทุน 20-26 ธันวาคมนี้ สร้างแรงขับเคลื่อนตามแผนการขยายธุรกิจ ผถห.เตรียมรับ TFD-W5 ฟรี ในอัตราส่วน 1 หุ้นสามัญเพิ่มทุนต่อ 1 หน่วยใบสำคัญแสดงสิทธิ
19 ธ.ค. 2560

บริษัท ไทยพัฒนาโรงงานอุตสาหกรรม จำกัด (มหาชน) หรือ TFD เปิดเผยว่า ตามที่คณะกรรมการบริษัทฯ มีมติเลื่อนวันจองซื้อหุ้นสามัญเพิ่มทุนจำนวน  407,728,972 หุ้น ที่จะเสนอขายให้แก่ผู้ถือหุ้นเดิมที่มีรายชื่อในวันกำหนดรายชื่อผู้ถือหุ้นที่มีสิทธิ์ในการจองซื้อหุ้นสามัญเพิ่มทุนในวันที่ 2 พฤศจิกายน 2560 (RD) ตามสัดส่วนการถือหุ้น (Right Offering) ควบใบสำคัญแสดงสิทธิ TFD-W5 จำนวนไม่เกิน 407,728,972 หน่วย ให้แก่ผู้ถือหุ้นเดิมโดยไม่คิดมูลค่าในอัตราส่วน 1 หุ้นสามัญเพิ่มทุนต่อ 1 หน่วยใบสำคัญแสดงสิทธิ  TFD-W5
โดยได้กำหนดวันจองซื้อหุ้นสามัญเพิ่มทุนควบใบสำคัญแสดงสิทธิ TFD-W5 ใหม่ โดยกำหนดวันจองซื้อระหว่างวันที่ 20-22 ธันวาคม 2560 และวันที่ 25–26 ธันวาคม 2560 ในราคาหุ้นละ 2.00 บาท สัดส่วน 4.68 หุ้นเดิมต่อ 1 หุ้นใหม่ ซึ่งรายละเอียดและเงื่อนไขยังคงเป็นไปตามที่กำหนดไว้เดิม
ทั้งนี้ ผู้ถือหุ้นรายใหญ่อันดับที่ 1 และ 2 คือ นายอภิชัย เตชะอุบล ถือหุ้นจำนวน 429,048,956 หุ้น คิดเป็นสัดส่วน 22.51% และนางชลิดา เตชะอุบล ถือหุ้น จำนวน 271,680,366 หุ้น คิดเป็นสัดส่วน 14.25% ยืนยันว่าพร้อมจะใช้สิทธิซื้อหุ้นเพิ่มทุนดังกล่าวตามสัดส่วนที่มีแน่นอน เพื่อให้บริษัทฯ มีแรงขับเคลื่อนต่อไปได้ และเดินตามแผนการขยายธุรกิจให้เติบโตได้อย่างต่อเนื่อง เพราะ TFD มีศักยภาพและความพร้อมที่จะเป็นหนึ่งในผู้นำในธุรกิจทั้งด้านนิคมอุตสาหกรรมและอสังหาริมทรัพย์ จากโครงการต่างๆ ที่ได้รับความสนใจจากลูกค้าทั้งในและต่างประเทศเพิ่มมากขึ้นเรื่อยๆ